Úrad vlády SR						 Na rokovanie vlády SR
Sekcia hospodárskej politiky					 dňa 9.10.2002 
									 k číslu: 7029/2002 
									 k bodu: 11

S t a n o v i s k o

k Aktualizovanému akčnému plánu pre implementáciu Národnej stratégie ochrany biodiverzity na Slovensku pre roky 2003 – 2010.

I.

	Materiál na rokovanie vlády SR predkladá minister životného prostredia na základe uznesenia vlády SR č. 913/2000.

	Materiál obsahuje návrh uznesenia vlády SR, predkladaciu správu, aktualizovaný akčný plán, vyhodnotenie pripomienkového konania a návrh komuniké.

	V citovanom uznesení vlády SR, ktorým vláda vzala na vedomie vyhodnotenie plnenia úloh Akčného plánu pre implementáciu Národnej stratégie ochrany biodiverzity na Slovensku za roky 1998 a 1999 (ďalej akčný plán) bolo uložené ministrovi životného prostredia, aby v spolupráci s ďalšími ministrami do 30. júna 2001 vypracoval aktualizovaný akčný plán  pre roky 2001 až 2010 z úloh, ktoré pokladajú jednotlivé rezorty za prioritné.. 

	Predložením aktualizovaného akčného plánu na rokovanie vlády SR (i keď so značným oneskorením) sa plní stanovená úloha. Dôvody posunutia stanoveného termínu až do 30. septembra 2002 sú vysvetlené v predkladacej správe. 

	Materiál obsahuje doložku finančných, ekonomických, environmentálnych vplyvov a vplyvov na zamestnanosť. 

II.

	V rámci medzirezortného pripomienkového konania bolo oslovených 34 subjektov, z ktorých 7 uplatnilo k predloženému materiálu  pripomienky. Všetky pripomienky rezortov (12) predkladatelia vo vyhodnotení pripomienkového konania označili ako akceptované.  

III.

	Zámerom predloženého materiálu bolo aktualizovať úlohy obsiahnuté v pôvodnom akčnom pláne z roku 1998 a to z toho dôvodu, že tieto úlohy boli pre permanentný nedostatok finančných prostriedkov plnené iba v minimálnej miere (pri prvom vyhodnotení v roku 2000 bolo splnených 7,8% úloh, pri druhom v roku 2002 cca 28% úloh).   

	V predloženom aktualizovanom akčnom pláne je zaradených 231 úloh, ktoré jednotlivé rezorty v rámci svojej pôsobnosti a vo vzťahu k biodiverzite definovali ako prioritné. Oproti pôvodnému akčnému plánu (obsahoval 439 úloh) boli preformulované niektoré názvy úloh, nereálne, resp. nesplniteľné úlohy boli z akčného plánu vyradené a zaradené boli aj nové úlohy, ktoré by mali z hľadiska svojho obsahu účinnejšie napĺňať ciele Národnej stratégie ochrany biodiverzity na Slovensku.

	 Na realizáciu úloh obsiahnutých v aktualizovanom akčnom pláne bude potrebné vynaložiť (v rokoch 2003 až 2010) približne 13,55 mld. Sk zo štátneho rozpočtu, resp. z rozpočtových kapitol zainteresovaných rezortov. V pôvodnom akčnom pláne sa na tento účel uvažovalo s cca 4 mld. Sk. ( Podobná suma,  4,2 mld. Sk je na plnenie úloh akčného plánu rozpočtovaná aj v Opatreniach vlády SR na realizáciu Koncepcie nového spôsobu financovania ochrany životného prostredia - príloha k uzneseniu vlády SR č. 664/2000). Predkladatelia vysvetľujú tento značný nárast  finančných prostriedkov predovšetkým zaradením novej úlohy ministerstva pôdohospodárstva - Agroenvironmentálne programy, na ktorú by sa malo vynaložiť až 9,6 mld. Sk.

 Hlavnú ťarchu nákladov potrebných na realizáciu úloh aktualizovaného akčného plánu by mali niesť rezorty MP SR, MŠ SR a MŽP SR (tabuľka Sumár plánovaných nákladov... v prílohe materiálu).

	K obsahu predloženého materiálu, a teda k zneniu jednotlivých úloh nemáme pripomienky. Návrh uznesenia vlády SR odporúčame formálne upraviť, a to tak, že za bod B.1. by sa zaradil bod C v tomto znení:  

	C. poveruje

               predsedu vlády SR
                    C.1. predložiť predsedovi NR SR Akčný plán na prerokovanie v NR SR
                     
               ministra životného prostredia
                    C.2. odôvodniť predloženie Akčného plánu v NR SR
           Zrušovacie ustanovenia by boli potom zahrnuté pod bodom D.

	Po takejto úprave návrhu uznesenia odporúčame vláde SR predložený aktualizovaný akčný plán schváliť. 

Bratislava 4.10.2002